Daddy se brief aan Anneke | Maroela Media
Daddy se brief aan Anneke
Daan Mostert het die onderstaande brief aan sy 12-jarige dogter Anneke geskryf nadat sy op Sondag 12 Julie haar eie lewe geneem het. Maroela Media publiseer die brief onveranderd.
Anneke Mostert. Foto: Instagram
Jy weet natuurlik jy het vir Pappa en Mamma en die res 'n paar harde skoppe en punches gegee noudat jy koel en kalm besluit het jy wil nie meer in hierdie wêreld wees nie. Nogal op 'n Sondag en terwyl ons vir 'n kort tyd weg van die huis sou wees. Dit is die hardste skop wat jy kon gee en nou is ons almal teen die grond. Plaas dat ek die slaansak vir jou gekoop het waarvoor jy gevra het, dan het jy dalk nie vir ons geslaan nie.
Maar is Pappa OK?
Lyk ek vir jou OK?
Dit lyk of Pappa Pappa se hare uit Pappa se kop wil trek. Oeps, ek sien Pappa het nie hare om te trek nie.
Anneke, Pappie het nie meer hare om uit te trek nie. Jy het jou Pa nog nooit sien huil nie. Nou weet Pappie nie hoeveel ek nog kan huil nie want trane help net 'n kort rukkie en dan kom die ongelooflike pyn om sonder jou te wees weer terug. Stopayne werk nie
Moenie weird raak op my nie, Stinkerd
Pappa sal nooit die oomblik vergeet toe jy gebore is en veral toe jy jou ogies die eerste keer vir Pappa oopgemaak het nie. Dit voel soos nou die dag. Jy het intens na alles rondom jou gestaar. Jy het ook die kobra se spoeg op die plaas oorleef op die ouderdom van twee jaar en Pappa en Mamma se gebede is verhoor. Pappa het geweet gebede word verhoor en die goede oorwin altyd die kwade.
IS SO Pappa…
Pappa bevestig voorts dat jy die mooiste oulikste slimste meisie in die wêreld was. Pappa het elke oomblik saam met jou geniet. Gelukkig was daar baie baie. Jy het die mooiste gesing, die mooiste klavier gespeel, die vinnigste gehardloop, die beste gedoen in karate, die beste geski by Harties, al het jy op 1 Mei so hard van die ski geval dat jy jou ribbes gekraak het. Jy was in fisiese pyn. Jou regte maatjies by die skool het jou tas gedra en jou beskerm teen doelbewuste stampe van boelies. Pappa het nooit kon droom dat al hierdie dinge jou hartjie ook so seer kon maak nie. Vir Pappa en Mamma het dit altyd gelyk of jou skouertjies breed was om die stampe en stote van die wrede wêreld te hanteer. Die Here het geweet wat in jou hartjie aangaan, Pappa en Mamma nie. Pappa het met die Here geraas en gevra hoekom Hy toegelaat het dat jy hierdie besluit neem. As Almagtige Skepper sou Hy dit sekerlik kon vermy. Ons het nog nie die Antwoord gekry nie. Ons bid elke dag vir krag en Genade van Liewe Jesus wat ook baie lief om net te kan aangaan. Dit is net moontlik stukkie vir stukkie.
Dis hoe dit werk hierrond Ploepa
Jy weet jy kon Pappie se arm draai as jy met 'n skuins koppie na my gekyk het, voetjies gekruis, armpies agter die rug en gevra het "Daddyyyyy!!!!!". Dan het ons saam Argentian toe gegaan voor skool vir ontbyt, laaste keer 25 Junie, saam gaan draf (ongelukkig vir my het jy my die afgelope tyd gewen, maar darem vir my bo die bult gewag) ons was saam Kaap toe om vir Ouma Hester en Oupa Krisjan te gaan kuier en saam met Pappa te gaan as Pappa 'n bier by die Blou Piet in Blouberg wou gaan drink. Ons het 'n pizza gedeel en jy WOU in die yskoue water van Blouberg swem. In Maart was ons saam met Oom Johan en Oom Naas plaas toe. Jy het dit geniet om te stap en die wêrel te verken. Die laaste keer het ons 'n lang pad in die kloof op gestap. Jy was gefassineer deur die baie skoenlappers en het foto's geneem van voetspore van diere. Jy was bekommerd een was dalk 'n luiperd. Soms het ons net winkel toe gery om iets vir Mamma te koop. Jy kon altyd daarin slaag om 'n bubbly sjokolade, wit of bruin, uit my te kry.
Nou by Sabi River Sun het jy gekereoke, tree top challenge gedoen, river rafting, forel visvang(al wou jy eers nie), micro light vlug, en laaste Donderdagoggend ontbyt. Jy het ook jou cappuccino bestel waarvoor jy so lief was. Myne was nie so lekker soos joune nie.
Jy en Mamma was toe reg dat "Piet Boor" die skurk was in die laaste episode van "Terug na Egipte". Ek het gedink dis dalk Giel Swiegers (Piet Boor was vir my te obvious). Ek sal nooit jou lag en plesier vergeet toe jy my R50 gevat het wat op die spel was in die laaste episode wat ons gekyk het die aand van die 10de nie. Ek het jou probeer oortuig om R10 onmiddelik te vat en die res af te betaal maar jy wou niks hoor nie. Dis my meisiekind!
Moenie weird raak op my nie Pappa. Kan Pappa my vergewe?
Ja my kjend. Pappa vergewe jou, maar moenie inchip nie, laat ek net gou klaar praat:
Ten slotte Anneke ,jy het almal met wie jy kontak gemaak het se lewens geraak en ten goede verander. Pappa, mamma, Daantjie, Heinie, Tanisha en almal anders wat baie lief was vir jou. Die lewe sonder jou sal nooit nooit dieselfde wees nie. Ek weet jy is nou in die Hemel
Nee Pappa verstaan nie, ek is by Liewe Jesus. Ek is baie gelukkig. Sien Pappa later
Klik hier vir alle vorige berigte oor Anneke Mostert op Maroela Media.
dis die mooiste brief wat ek nog gelees het. Ek sit in snot en trane….. Baie Sterkte en Liefde aan die familie
Pragtige pragtige brief van 'n pappa aan sy dogter. Anneke hierdie tannie het net jou gesien in die koerant toe die tragesie gebeure gebeur het maar laat ek jou se Anneke jy het hierdie tannie se hart geraak – hierdie tannie het gehuil oor 'n dogtertjie van 12 jaar oud wat deur depressie gegaan het. Kan ek se ek weet hoe jy gevoel het – jip Anneke die tannie kan want jy voel net helemal alleen – jy het die wereld om jou wat lief is vir jou maar jy voel nog steeds net alleen. Hierdie tannie weet net jy… Lees meer »
hoe sit ek nou en huil my dogter is 13 sys disleksie word bja gespot by skool en deur haar stief suster ek as ouer dink aan jul deur di hartseer tyd
Sjoe…..woordeloos…. my hart krimp in mekaar in…. asemloos sit ek hier… My gebede dra ek op aan die familie. Mag God julle dra deur hierdie moeilike tyd…
Daan… My (en almal anders) se innige simpatie is met julle. Ek is self 'n pappa van 'n 7 jarige dogtertjie, en ek kan nie myself in dink hoe hartseer jy en jou gesin is nie. Elke woord en gedagte wat jy geskryf het getuig van die liefde wat jy vir jul klein een gevoel het. Wees gerus dat sy gespaar is van die sondige wêreld wat ons elke dag moet aanpak. Weet dat Anneke nou speel en baljaar aan die voete van ons Hemelse Vader, en dat julle pyn better sal word, maar haar gees by julle sal bly.… Lees meer »